**zăpada de lut**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZĂPADA DE LUT

de Marian Florentin Ursu

\*

Mă-nfior şi acum căutând prin ninsori,

O cărare prin timp şi-o potecă spre noi,

Dar mi-apari din zăpezi, străbătând din trecut

Şi îmi pui mâna ta peste umărul ud

Cu un braţ plin de flori mă condamn să te iert

Şi te-aştept răstignit într-un secol incert

Dar îmi cresc nişte cuie în glezne şi-n mâini

Când mă arde pe frunte cununa de spini

Te iubesc absolut, şi-n genunchi te iubesc,

Şi aici, şi acum, şi-ntr-un mod nelumesc,

Dar mai mult te doresc la finalul de an,

Când ne ninge cu iezi şi cu flori de castan

Când te-mpiedici de zbor nu ai unde să cazi

Şi iubirea de ieri, e zăpada de azi,

Eu trăiesc respirând tot ce-a fost între noi

Şi în anii ce vin şi în lumea de-apoi

Te aştept cu o mână de cetini de brad,

Cât mai pot să ascult cântecul vreunui bard

Şi când vii peste ani să-mi vezi chipul tăcut,

Să mă strigi căutând prin zăpada de lut...